CELEX: 32014D0826
Language: lt
Date: 1415577600000
Title: 2014/826/ES: 2014 m. lapkričio 10 d. Tarybos sprendimas dėl pozicijos, kurios Europos Sąjungos vardu turi būti laikomasi Tarptautinės jūrų organizacijos Jūrų saugumo komiteto 94-ajame posėdyje dėl 2011 m. Sustiprintų apžiūrų programos kodekso pakeitimų priėmimo

22.11.2014   
            
            
               LT
            
            
               Europos Sąjungos oficialusis leidinys
            
            
               L 335/17
            
         TARYBOS SPRENDIMAS
   2014 m. lapkričio 10 d.
   dėl pozicijos, kurios Europos Sąjungos vardu turi būti laikomasi Tarptautinės jūrų organizacijos Jūrų saugumo komiteto 94-ajame posėdyje dėl 2011 m. Sustiprintų apžiūrų programos kodekso pakeitimų priėmimo
   
      (2014/826/ES)
   
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį ir 218 straipsnio 9 dalį,
   atsižvelgdama į Europos Komisijos pasiūlymą,
   kadangi:
   
               (1)
            
            
               Europos Sąjungos veiksmais turėtų būti siekiama pagerinti jūrų saugą jūrų transporto sektoriuje;
            
         
               (2)
            
            
               TJO Jūrų saugumo komiteto 93-iajame posėdyje buvo patvirtinti 2011 m. Sustiprintų apžiūrų programos (toliau – SAP) kodekso pakeitimai. Tikimasi, kad tie pakeitimai bus priimti 2014 m. lapkričio mėn. įvyksiančiame 94-ajame Jūrų saugumo komiteto posėdyje;
            
         
               (3)
            
            
               tais 2011 m. SAP kodekso pakeitimais siekiama jį suderinti su klasifikacinių bendrovių praktika ir taip pat suteikti galimybę tam tikromis sąlygomis laivo įgulai, laikantis kapitono nurodymų, atlikti krovinių tankų hidrostatinį bandymą, vietoj to, kad toks bandymas būtų atliekamas dalyvaujant ekspertui;
            
         
               (4)
            
            
               pagal Europos Parlamento ir Tarybos reglamento (ES) Nr. 530/2012 (1) 5 ir 6 straipsnius numatomas privalomas TJO Būklės įvertinimo sistemos (BĮS) taikymas. BĮS papildo 2011 m. SAP kodeksas, priimtas TJO asamblėjos rezoliucija A.1049(27). 2011 m. SAP kodekso B priedo B dalis reglamentuoja inspektavimus, atliekamus naftos tanklaivių, išskyrus dvigubo korpuso naftos tanklaivius, apžiūrų metu, ir nurodoma, kaip atlikti intensyvų įvertinimą. Atsižvelgiant į tai, bet kokie 2011 m. SAP kodekso pakeitimai, susiję su daugiau kaip 15 metų senumo viengubo korpuso naftos tanklaiviais, pagal Reglamentą (ES) Nr. 530/2012 bus taikomi automatiškai;
            
         
               (5)
            
            
               Sąjunga nėra nei TJO narė, nei atitinkamų konvencijų ir kodeksų susitariančioji šalis. Todėl būtina, kad Taryba suteiktų įgaliojimus valstybėms narėms išreikšti Sąjungos poziciją ir išreikšti savo sutikimą įsipareigoti pagal 2011 m. SAP kodekso pakeitimus,
            
         PRIĖMĖ ŠĮ SPRENDIMĄ:
   1 straipsnis
   1.   Reglamento (ES) Nr. 530/2012 5 ir 6 straipsniuose nurodytais tikslais Sąjungos pozicija TJO Jūrų saugumo komiteto 94-ajame posėdyje yra pritarti 2011 m. SAP kodekso, kaip nustatyta TJO dokumento MSC 93/22/Add.3 22 priedo B priedėlio B dalyje, pakeitimų priėmimui.
   2.   1 dalyje nurodytą Sąjungos poziciją pareiškia valstybės narės, kurios yra TJO narės, bendrai veikiančios Sąjungos interesų labui.
   3.   Formaliems ir nedideliems tos pozicijos pakeitimams galima pritarti nereikalaujant iš dalies keisti tos pozicijos.
   2 straipsnis
   Valstybėms narėms suteikiami įgaliojimai pareikšti savo sutikimą įsipareigoti, atsižvelgiant į Sąjungos interesus, pagal 1 straipsnio 1 dalyje nurodytus pakeitimus.
   3 straipsnis
   Šis sprendimas skirtas valstybėms narėms.
   
      Priimta Briuselyje 2014 m. lapkričio 10 d.
      
         
            Tarybos vardu
         
         
            Pirmininkas
         
         M. MARTINA
      
   
   
      (1)  2012 m. birželio 13 d. Europos Parlamento ir Tarybos reglamentas (ES) Nr. 530/2012 dėl dvigubo korpuso arba lygiaverčių dizaino reikalavimų greitesnio įvedimo viengubo korpuso naftos tanklaiviams (OL L 172, 2012 6 30, p. 3).